Solidariteit – Van toeka tot die toekoms - Solidariteit WêreldSolidariteit Wêreld
Tuis › Nuuskantoor › Solidariteit – Van toeka tot die toekoms
As jy ʼn reisiger is en gereeld deur die land reis, is daar byna in elke provinsie ʼn ooglopende verskynsel – mynhope. Mynhope van alle groottes en kleure. Hierdie hope wat bestaan uit verskeie lae van die aardkors wat eers per hand uitgegrawe is, het ʼn deurslaggewende invloed gehad op die bestaan van Solidariteit. Solidariteit is in 1902 te midde van ʼn werkskrisis gebore. In die tydperk kort ná die Anglo-Boereoorlog het talle Afrikaners in armoede verval en vir baie van hulle was die mynbedryf die enigste uitkoms.
Al was die Afrikaner en ander werknemers wat in die mynbedryf gewerk het harde mans, was die klippe kap en die ander haglike omstandighede waarin hulle moes werk ʼn harde realiteit wat groot uitdagings vir die werknemers geskep het. Hierdie uitdagings kon nie net daar gelaat word nie. Daar moes skouer aan die wiel gesit word om daadwerklike oplossings te vind wat werknemers kon aanwend om hul omstandighede te verbeter. Die hart van die organisasies wat vandag as Solidariteit bekendstaan, was van die begin af om werk te beskerm.
Baie Suid-Afrikaners sal nog bekend wees met die Mynwerkersunie, oftewel die MWU. In 1913 is die Transvaal Miners’ Association se naam na die MWU verander en sedert 2002 staan dié vakbond as Solidariteit bekend.
Solidariteit organiseer kollektief in verskeie Suid-Afrikaanse bedrywe wat onder meer mynbou, metaal- en ingenieurswese, landbou, lugvaart, chemies en die universiteitswese insluit. Solidariteit verteenwoordig ook individuele lede wat in onderskeie werkplekke reg oor die land werksaam is.
Solidariteit-lede en ander Suid-Afrikaners het vrae en onsekerhede oor die toekoms. Die antwoorde wat Solidariteit bied, moet beter en meer wees as net dit wat ʼn tradisionele vakbond bied.
Solidariteit het daarom uitgebrei en is nie net meer slegs ʼn tradisionele vakbond nie. Solidariteit word vandag versterk deur sy Netwerk van Werk. Die krag van die NetWerk lê daarin dat die verskillende instellings en funksies van die NetWerk mekaar gaan versterk.
Sedert 1902 is dit Solidariteit se missie om goeie werk te verseker. In 2019 is die omstandighede anders, maar die missie bly dieselfde. Om dit te kan doen, moet Solidariteit heeltemal anders dink en doen en dit is daarom dat Solidariteit besluit het om tradisionele vakbondwese totaal te herontwerp omdat die tydperk waarin ons leef nuwe uitdagings bied.
Die doel van die Solidariteit NetWerk is nie om self werk te skep nie, maar om mense wat wil werk in staat te stel om te kan werk en self werk te skep. Om dit te bereik en om in die nuwe ekonomiese rewolusie te oorleef is kennis en lewenslange leer dus ʼn voorvereiste. Kennis is daarom ʼn kernelement om die ontwrigtende effek van die vierde industriële rewolusie hok te slaan.
Ons het te kampe met die probleme van ʼn verswakkende staat, die uitsterwing van beroepe en vaardighede wat uitgedaag word, terwyl beroepe wat nog nooit bestaan het nie, geskep word. Die staat het ʼn aksie teen Afrikaanse skole en universiteite en rassediskriminasie word selfs nog feller in die werkplek toegepas.
Hierdie houe wat die staat vanuit hul magsposisie toedien, maak ʼn nuwe vorm van energie in ons gemeenskappe los. Mense raak bewus van hul omstandighede en waarheen die toekoms op pad is. Mense, gewone landsburgers, raak bewus daarvan dat die krag wat in hul gemeenskappe lê sterker is as die mag van die staat. Mense is op soek na geborgenheid!
Wat is Solidariteit se antwoord op hierdie probleme?
Die NetWerk waaraan Solidariteit vir die afgelope 20 jaar aan die bou is, is so ontwerp dat Solidariteit die volle werk- en lewenspad saam met sy lid kan stap.
Die NetWerk begin by wêreldklas- Afrikaanse skole wat deur Solidariteit se Skoleondersteuningsentrum (SOS) gerugsteun en selfs opgerig gaan word. – www.skole.co.za
Die volgende skakel in die netwerk is Solidariteit Jeug wat jou kind bystaan met vak- en beroepskeuses op skoolvlak, terwyl die Solidariteit Helpende Hand Studiefondssentrum studiehulp in die vorm van studielenings aan voornemende studente bied om hulle op die hoogste akademiese vlak te kwalifiseer. www.jeug.co.za
Afrikaans by openbare universiteite is bykans totaal uitgefaseer. Dit was in antwoord op hierdie toedrag van sake dat Akademia gestig is. Die instelling het tans reeds meer as 1 000 studente en beplan om ʼn volwaardige kampus vir voltydse studie met koshuise en sportvelde op te rig. Die kampus sal ʼn gesonde studentelewe aan studente kan bied. Akademia lê nie net sterk klem op opvoeding nie, maar op ʼn groter opvoedingsideaal. Boonop kry Solidariteit-lede en hul afhanklike kinders 20%-afslag by Akademia. – www.akademia.ac.za
Solidariteit het Sol-Tech reeds in 2007 gevestig en dit word lankal reeds geag as een van die voorste tegniese kolleges in Suid-Afrika. Sol-Tech is ook die grootste privaat kollege en die enigste wat opleiding in Afrikaans aanbied. Daar word tans ʼn splinternuwe kampus vir Sol-Tech gebou.
Sol-Tech bied ook oorbruggingskursusse op dorpe soos Wolmaransstad, Bethlehem, Naboomspruit, Klerksdorp en Worcester aan vir leerlinge om toegang te kry tot Sol-Tech. – www.sol-tech.co.za
In hedendaagse tye ondergaan beroepe gereelde en vinnige verandering en daarom moet voortgesette opleiding dit moontlik maak vir mense om saam met hul beroep te kan groei. S-leer is opgerig om te voorsien aan die behoefte vir verdere beroepsopleiding. S-leer het reeds begin om kursusse met groot sukses aan te bied. – www.s-leer.co.za
Arbeidsverhoudinge en arbeidsreg
Arbeidsverhoudinge is en sal steeds ʼn kernfunksie van Solidariteit bly. Beskerming en bedinging in die werkplek bly deurslaggewend en Solidariteit se maatskaplike plan en arbeidsverhoudingebeleid sal as riglyn vir hierdie diens aan lede dien. Dit is wel so dat die tradisionele kollektiewe modelle van vakbondwese uitgedaag word en dat werknemers meer beskerming in die opsig benodig. Strategiese samewerking met ander vakbonde word deurlopend ondersoek. Solidariteit gaan ook meer proaktief in die werkplek veg teen onregmatige en onbekwame aanstellings en kaderaanstellings wat onder die dekmantel van regstellende aksie gemaak word.
Solidariteit kan hom daarop roem dat sy arbeidsregsafdeling die grootste en sterkste van alle vakbonde in Suid-Afrika is. Op enige gegewe stadium het Solidariteit sowat 1 200 regsake wat aan die gang is en ons wen 87% van die sake wat ons aanpak.
Solidariteit-lede word tradisioneel volgens die werkplek georganiseer. Daar is vanjaar besluit om lede ook volgens hul werk in gildes te organiseer. Gildes gaan help om jongmense toegang tot die werkplek en ʼn spesifieke beroep te gee. S-leer is ʼn diensverskaffer vir die gildes en gaan geleenthede vir voortgesette leer aan gildelede bied. Die gildes gaan ook opstaan vir die belange van die beroep en gaan ʼn netwerk vestig waardeur lede met mekaar kan skakel. – www.gildes.solidariteit.co.za
Die bou van al Solidariteit se werkinstellings gaan honderde miljoene rande se kapitaal vereis. ʼn Nuwe maatskappy, Kanton, is in die lewe geroep om kapitaal te mobiliseer om leefruimtes vir Afrikaans te bou en om ʼn vennootskap tussen kapitaal en kultuur te fasiliteer. Die maatskappy gaan dus op ʼn kommersiële basis kapitaal mobiliseer om Solidariteit so te help om aan sy werkinstellings te bou.
Solidariteit wil jou help om vir jou ʼn toekoms oop te werk. Die toekoms wat ons vir jou en jou gesin in gedagte het is vry, veilig en voorspoedig!
Word vandag nog ʼn Solidariteit-lid – SMS die woord “LID” na 34802 of besoek gerus die volgende skakel – https://solidariteit.co.za/1-minuut-aansluiting/
Woensdag | 19 Februarie | 2020
Minimum loon styg op 1 Maart
Regering ken R143 miljoen toe vir droogtehulp in Limpopo
Die impak van sport op mense en die gemeenskap
Donderdag | 13 Februarie | 2020
VWSA produseer 200 000ste Polo vir uitvoermark